Š T A T Ú T                      
Úverového a záručného výboru vlády Slovenskej republiky

Článok 1
Zriadenie Výboru

Úverový a záručný výbor vlády Slovenskej republiky (ďalej len „Výbor“) bol zriadený uznesením vlády č. 131/1999 zo dňa 10. 2. 1999  v súlade s § 2 zákona NR SR č. 575/2001 Z.z. o organizácii činnosti vlády a organizácii ústrednej štátnej správy. 

Článok 2
Postavenie  Výboru

Výbor má  koordinačnú, konzultatívnu a odbornú právomoc v oblastiach a rozsahu pôsobenia vymedzených predmetom svojej činnosti.

Článok 3
Predmet činnosti

Predmetom činnosti Výboru je posúdenie a vydávanie stanovísk k:

1.	predloženým návrhom na poskytnutie štátnej záruky za úvery právnických osôb a za  dlhopisy vydané právnickými osobami, určené na financovanie ekonomicky návratných projektov, zaradených do rozvojových programov vyhlásených vládou SR na podporu priemyslu, životného prostredia, dopravy, pôdohospodárstva, lesného hospodárstva, vodného hospodárstva a výstavby bytov, predkladaným v zmysle zákona č. 386/2002 Z. z. o štátnom dlhu a štátnych zárukách a o zmene a doplnení niektorých zákonov, v znení neskorších predpisov, 
2.	návrhom na financovanie projektov prostredníctvom vládnych úverov a k určeniu rozsahu a špecifikácie krytia výdavkov štátu zo zdrojov vládnych úverov v návrhu zákona o štátnom rozpočte na príslušný rozpočtový rok,
3.	návrhom a žiadostiam na financovanie použitím štátnych finančných aktív pred ich predložením na rokovanie vlády SR,
4.	návrhom na prevzatie záväzkov štátu, ktoré majú podľa ESA 95 charakter štátneho dlhu do štátneho dlhu (štátnych finančných pasív),
5.	riešeniu finančnej situácie dlžníkov v prípadoch, ak si títo neplnia záväzky z uzatvorených zmluvných vzťahov ak sú to štátne podniky, organizácie založené štátom na základe osobitného zákona alebo spoločnosti s majoritnou  účasťou štátu,
6.	platobným a neplatobným podmienkam úverových zmlúv a záruk,
7.	návrhom právnych predpisov v oblasti správy štátnych záruk za bankové úvery a dlhopisy právnických subjektov a v oblasti správy štátneho dlhu,
8.	návrhom právnych predpisov za oblasť vládnych úverov,
9.	predloženým návrhom na poskytnutie a realizáciu špecifických štátnych záruk v súlade s EFSF Rámcovou zmluvou a zákonom č. 381/2010 Z. z. o špecifických štátnych zárukách a o zmene a doplnení niektorých zákonov.

Článok 4
Zloženie Výboru

1.	Zloženie Výboru :

Predseda:    minister financií SR
Podpredseda:  štátny tajomník Ministerstva financií SR

Členovia:
- 	štátny tajomník Ministerstva hospodárstva a výstavby SR,
-	štátny tajomník Ministerstva dopravy, pôšt a telekomunikácií SR,
- 	štátny tajomník Ministerstva pôdohospodárstva, životného prostredia a regionálneho rozvoja SR (od 1. novembra 2010 štátny tajomník Ministerstva pôdohospodárstva a rozvoja vidieka SR),
-   	štátny tajomník Ministerstva životného prostredia SR (od 1. novembra 2010),
-  	štátny tajomník Ministerstva zdravotníctva SR,
-	štátny tajomník Ministerstva práce, sociálnych vecí a rodiny SR.

2.  Predsedu, podpredsedu a členov Výboru vymenúva a odvoláva vláda SR.
3.  Účasť členov je nezastupiteľná.
4. Predseda Výboru poverí jedného zamestnanca Ministerstva financií SR výkonom funkcie tajomníka Výboru bez hlasovacieho práva.

Článok 5
Práva a povinnosti členov Výboru

1.  Predseda Výboru

a)  riadi jeho činnosť,
b)  navrhuje program zasadnutia, 
c)  zvoláva a vedie zasadnutia,
d)  poveruje podpredsedu Výboru zastupovaním v čase neprítomnosti predsedu,
e)  formuluje závery zasadnutia,
f)  schvaľuje svojím podpisom záznam zo zasadnutia Výboru,
g) predkladá vláde SR príslušné podklady a informuje vládu o prijatých stanoviskách     a odporúčaniach,
h)  schvaľuje rokovací  poriadok Výboru.

2.  Člen má právo predkladať návrhy, podklady a informácie na zasadnutie, vyjadrovať sa k prerokúvaným materiálom a hlasovať.

3.  Člen je povinný zúčastniť sa zasadania Výboru. V prípade neúčasti nie je možné jeho zastupovanie.

Článok 6
Hlasovací poriadok Výboru

1. Výbor rozhoduje hlasovaním. Hlasovanie sa riadi nasledovnými zásadami:

a)  Výbor je uznášaniaschopný, ak je prítomná nadpolovičná väčšina členov,
b)  hlasuje sa verejne počas zasadania Výboru k jednotlivým bodom programu,
c)  uznesenie Výboru je platné, ak bolo schválené nadpolovičnou väčšinou prítomných členov Výboru,
d)   v prípade rovnosti hlasov je rozhodujúci hlas predsedu Výboru.

2. Hlasovať je výnimočne možné aj „per rollam“, pričom návrh sa považuje za schválený, ak zaň hlasovali všetci členovia Výboru.

Článok 7 
Organizačné a administratívne zabezpečenie činnosti Výboru

1. Administratívne a organizačno-technické práce pre Výbor zabezpečujú vecne príslušné organizačné jednotky na Ministerstve financií SR.

2.  Tajomník Výboru zostavuje návrh programu zasadnutia Výboru a predkladá ho na schválenie predsedovi. Organizačne zabezpečuje zasadnutia, vyhotovuje z nich záznamy a po ich schválení doručuje  členom Výboru.

Článok 8
Záverečné ustanovenie

Tento štatút schválila vláda Slovenskej republiky uznesením číslo .......... zo ......................... a nadobúda platnosť a účinnosť dňom jeho schválenia. Súčasne sa zrušuje štatút Úverového a záručného výboru vlády Slovenskej republiky zo dňa 27. augusta 2003.